太湖詩 包山祠
作者：皮日休
朝代：唐

paragraphs: 白雲最深處，像設盈巖堂。
村祭足茗粣，水奠多桃槳。
䇹䉦突古砌，薜荔繃頹牆。
爐灰寂不然，風送杉桂香。
積雨晦州里，流波漂稻粱。
恭惟大司諫，憫此如發狂。
命予傳明禱，祗事實不遑。
一奠若肸蠁，再祝如激揚。
出廟未半日，隔雲逢澹光。
𡾼𡾼雨點少，漸收羽林槍。
忽然山家犬，起吠白日傍。
公心與神志，相向如玄黃。
我願作一疏，奏之於穹蒼。
留神千萬祀，永福吳封疆。